b'\n_START_ARTICLE_\nEstuaari\n_START_PARAGRAPH_\nEstuaari on  maa-alueen osittain suojaama jokisuualue, jossa yhden tai sit\xc3\xa4 useamman joen makea vesi sekoittuu suolaisen meriveden kanssa murtovedeksi._NEWLINE_Estuaareja on monen muotoisia ja kokoisia; niist\xc3\xa4 monet ovat lahtia, laguuneita tai vuonoja. Tyypillisesti ne ovat paljon leve\xc3\xa4mpi\xc3\xa4 kuin niihin laskeva joki ja levenev\xc3\xa4t merelle p\xc3\xa4in ment\xc3\xa4ess\xc3\xa4. Kaikki lahdet, laguunit tai vuonot eiv\xc3\xa4t kuitenkaan ole estuaareja \xe2\x80\x93 n\xc3\xa4iden perusominaisuus on nimenomaisesti makean ja suolaisen veden sekoittuminen._NEWLINE_Estuaareja esiintyy jokien suilla varsinkin alueilla, joissa vuorovesi on niin voimakas, ett\xc3\xa4 merivesi virtaa ajoittain joen uomaa pitkin p\xc3\xa4invastaiseen suuntaan. T\xc3\xa4st\xc3\xa4 syyst\xc3\xa4 esimerkiksi Euroopassa estuaarit ovat yleisi\xc3\xa4 Atlanttiin, Pohjanmereen ja J\xc3\xa4\xc3\xa4mereen laskevien jokien suilla, mutta harvinaisia It\xc3\xa4merell\xc3\xa4, V\xc3\xa4limerell\xc3\xa4 ja Mustallamerell\xc3\xa4. Monet nykyiset estuaarit ovat syntyneet j\xc3\xa4\xc3\xa4kauden p\xc3\xa4\xc3\xa4ttyess\xc3\xa4, jolloin sulamisvedet nostivat meren pintaa niin, ett\xc3\xa4 jokilaaksot j\xc3\xa4iv\xc3\xa4t osittain merenpinnan alle._NEWLINE_Tunnettuja estuaareja ovat Pohjoiseen j\xc3\xa4\xc3\xa4mereen laskevien suurten jokien kuten Obin ja Jenisein estuaarit, Pohjois-Amerikan Suurten j\xc3\xa4rvien vedet ker\xc3\xa4\xc3\xa4v\xc3\xa4 Saint Lawrence -joen estuaari Quebecissa, Delawarenlahti ja Chesapeakenlahti Yhdysvaltain it\xc3\xa4rannikolla,  San Franciscon lahti sek\xc3\xa4 Puget Sound sen l\xc3\xa4nsirannikolla sek\xc3\xa4 Rio de la Plata, Uruguay- ja Paran\xc3\xa1joen yhteinen estuaari Argentiinan ja Uruguayn rajalla.  Eurooppalaisia estuaareja ovat mm. Thamesin estuaari sek\xc3\xa4 Trentin ja Ousen yhteinen estuaari Humber Englannissa, Saksassa sijaitsevat Elben ja Weserin jokisuut ja Ranskassa muun muassa Seinen ja Loiren estuaarit sek\xc3\xa4 Gironde, joka on Garonnen ja Dordognen yhteinen estuaari. Asovanmeri on Don- ja Kubanjokien yhteinen estuaari Mustanmeren reuna-alueella._NEWLINE_It\xc3\xa4merta voidaan my\xc3\xb6s pit\xc3\xa4\xc3\xa4 siihen laskevien jokien yhteisen\xc3\xa4 suurena estuaarina._NEWLINE_Estuaareihin muodostuu usein ainutlaatuisia ekosysteemej\xc3\xa4, joiden eli\xc3\xb6t ovat erikoistuneet el\xc3\xa4m\xc3\xa4\xc3\xa4n murtovesialueilla.'